CELEX: 62007TJ0056
Language: bg
Date: 2008-07-08
Title: Решение на Първоинстанционния съд (състав по жалбите) от 8 юли 2008 г. # Комисия на Европейските общности срещу Ioannis Economidis. # Обжалване - Публична служба - Длъжностни лица. # Дело T-56/07 P.

РЕШЕНИЕ НА ПЪРВОИНСТАНЦИОННИЯ СЪД (състав по жалбите)
      8 юли 2008 година
      Дело T-56/07 P
      Комисия на Европейските общности 
      срещу
      Ioannis Economidis
      „Жалба — Публична служба — Длъжностни лица — Отмяна в първоинстанционното производство на решението на Комисията относно назначаването на длъжност „началник отдел“ — Отхвърляне на кандидатурата на жалбоподателя — Назначаване на друг кандидат — Определяне на равнището на съответната длъжност в обявлението за свободна длъжност — Принцип на разделението на степен и на служба — Основателна жалба — Дело, по който може да бъде постановено решение — Отхвърляне на жалбата“
      Предмет: Жалба срещу решението на Съда на публичната служба на Европейския съюз (втори състав) от 14 декември 2006 г. по дело Economidis/Комисия
         (F‑122/05, Recueil FP, стр. I‑A‑1‑179 и II‑A‑1‑725), насочена към отмяната на това решение
      
      Решение: Отменя решението на Съда на публичната служба на Европейския съюз от 14 декември 2006 г. по дело Economidis/Комисия (F‑122/05,
         все още непубликувано в Recueil). Отхвърля жалбата на г‑н Ioannis Economidis до Съда на публичната служба по дело F‑122/05.
         Г‑н Economidis и Комисията понасят направените от тях съдебни разноски, свързани както с производството пред Съда на публичната
         служба, така и пред настоящата инстанция. Европейският парламент, Съветът на Европейския съюз и Сметната палата на Европейските
         общности — страни, встъпили в подкрепа на исканията на Комисията, понасят направените от тях съдебни разноски.
      
      Резюме
      1.      Длъжностни лица — Длъжност — Съответствие между степен и функции — Началник отдел — Липса
      (точка A от приложение І към Правилника за длъжностните лица)
      2.      Длъжностни лица — Организация на службите — Определяне на равнището на съответната длъжност — Началник отдел — Право на преценка
            на администрацията — Критерии — Задължение за определяне на равнището на длъжността преди преценката на кандидатурите — Липса
      (точка A от приложение І към Правилника за длъжностните лица)
      3.      Длъжностни лица — Назначаване — Процедури — Избор — Право на преценка на администрацията
      (член 29, параграф 1 и член 45б от Правилника за длъжностните лица)
      1.      Правилникът за длъжностните лица не предвижда съответствие между функцията на началник отдел и определена степен. Напротив,
         по отношение на функцията на началник отдел той изрично разделя степента и функцията.
      
      (вж. точка 59)
      2.      В рамките на производство по назначаване на длъжност началник отдел чрез преместване, когато определянето на равнището на
         съответната длъжност не зависи от каквото и да било самостоятелно решение на органа по назначаването, а произтича автоматично
         от степента на одобрения кандидат и следователно не представлява критерий за избора на кандидата, и то не изменя обявлението
         за свободна длъжност и е извършено след окончателния подбор на кандидата след съпоставяне на заслугите в съответствие с определените
         в обявлението за свободна длъжност условия, то не е от естество да отстрани кандидатите, които са отговаряли на условията
         на обявлението за свободна длъжност, нито да засегне обективността на процедурата.
      
      Точка A от приложение І към Правилника за длъжностните лица предвижда, че степените AD 9—AD 12 (A*9—A*12 през преходния период)
         и степените AD 13 и AD 14 (A*13 и A*14 през преходния период) могат да съответстват без каквото и да било разграничение на
         длъжност от типа „администратор, работещ като началник отдел“. Следователно е ясно, че волята на законодателя е да остави
         голяма възможност за избор на институциите да определят подходящата степен при назначаването на началник отдел.
      
      Освен това процедурата за назначаване на длъжност началник отдел е обективна, ако позволява в съответствие с интересите на
         службата да се подбере лицето, което е най-подходящо за изпълнение на изискваните функции. Ако съществуваше задължение в тежест
         на институциите да определят в обявлението за свободна длъжност точната степен на съответната длъжност началник отдел, това
         задължение не би намерило никакво основание в разпоредбите на Правилника за длъжностните лица, а би намалило съществено броя
         кандидатури за въпросната длъжност. Следователно такова задължение би могло да попречи на органа по назначаването да избере
         най-добрия кандидат сред всички длъжностни лица, които имат сходен и подходящ профил и които попадат в рамките на широкия
         спектър от степени, които отговарят на условията за заемане на такава длъжност в съответствие с разпоредбите на Правилника
         за длъжностните лица.
      
      (вж. точки 66, 67, 81 и 85)
      3.      Член 29 от Правилника за длъжностните лица не налага никакво задължение на органа по назначаването да разгледа едновременно
         и трите възможности, предвидени в параграф 1, буква а) от него, а именно възможностите за преместване, за назначаване в съответствие
         с член 45а от Правилника за длъжностните лица и за повишаване, преди да се заеме свободната длъжност началник отдел, когато
         той счита, че само разглеждането на възможностите за преместване позволява за въпросната длъжност да се открие кандидатът,
         притежаващ в най-висока степен качествата компетентност, ефективност и почтеност. От член 29, параграф 1 от Правилника за
         длъжностните лица всъщност следва, че само в случай че дадена институция счита за необходимо да разгледа молбите за прехвърляне
         на длъжностни лица от други институции или да организира вътрешен или външен конкурс, тя трябва предварително да се увери,
         че разглеждането на трите предвидени в параграф 1, буква а) от този член възможности не позволява за въпросната длъжност да
         се намери най-подходящият кандидат в рамките на институцията.
      
      (вж. точка 89)